CELEX: 32012D0658
Language: el
Date: 2012-10-09 00:00:00
Title: 2012/658/ΕΕ: Εκτελεστική απόφαση του Συμβουλίου, της 9ης Οκτωβρίου 2012 , σχετικά με την τροποποίηση της εκτελεστικής απόφασης 2011/344/ΕΕ για τη χορήγηση ενωσιακής χρηματοδοτικής ενίσχυσης στην Πορτογαλία

25.10.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 295/14
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 9ης Οκτωβρίου 2012
   σχετικά με την τροποποίηση της εκτελεστικής απόφασης 2011/344/ΕΕ για τη χορήγηση ενωσιακής χρηματοδοτικής ενίσχυσης στην Πορτογαλία
   (2012/658/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση ευρωπαϊκού μηχανισμού χρηματοοικονομικής σταθεροποίησης (1), και ιδίως το άρθρο 3 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 3 παράγραφος 9 της εκτελεστικής απόφασης 2011/344/ΕΕ του Συμβουλίου (2), η Επιτροπή, από κοινού με το Διεθνές Νομισματικό Ταμείο (ΔΝΤ) και σε συνεργασία με την Ευρωπαϊκή Κεντρική Τράπεζα (ΕΚΤ), προέβη στην πέμπτη επισκόπηση της προόδου των πορτογαλικών αρχών κατά την υλοποίηση των συμφωνηθέντων μέτρων βάσει του οικονομικού και χρηματοπιστωτικού προγράμματος προσαρμογής (στο εξής «το πρόγραμμα») καθώς και της αποτελεσματικότητας και του κοινωνικοοικονομικού αντικτύπου τους.
            
         
               (2)
            
            
               Η αποκατάσταση της ισορροπίας της πορτογαλικής οικονομίας συντελείται με ρυθμό ταχύτερο από τον αναμενόμενο. Το δεύτερο τρίμηνο του 2012 σημειώθηκε σημαντική τριμηνιαία συρρίκνωση του πραγματικού ακαθάριστου εγχώριου προϊόντος (ΑΕΠ) κατά 1,2 %, μετά από σταθερότητα το πρώτο τρίμηνο. Για το σύνολο του έτους, ο προβλεπόμενος ρυθμός της οικονομικής ύφεσης παραμένει αμετάβλητος στο - 3 %. Το έλλειμμα του ισοζυγίου τρεχουσών συναλλαγών μειώνεται με ρυθμό ταχύτερο από τον προβλεπόμενο και μειώθηκε σε 3 % του ΑΕΠ το 2012 από σχεδόν 10 % μόλις πριν από δύο έτη. Αυτή η προσαρμογή οφείλεται στο ικανοποιητικό επίπεδο των εξαγωγών και την ταχεία μείωση των εισαγωγών. Προοπτικά, η οικονομική δραστηριότητα θα επηρεαστεί από την επίπτωση της μείωσης της εξωτερικής ζήτησης και της ανάγκης για περαιτέρω δημοσιονομική εξυγίανση. Κατά συνέπεια, η αύξηση του ΑΕΠ αναθεωρήθηκε προς τα κάτω κατά περίπου 1 εκατοστιαία μονάδα τόσο το 2013 όσο και το 2014 σε - 1 και + 1 %.
            
         
               (3)
            
            
               Παρά την αυστηρή εφαρμογή του προϋπολογισμού στην πλευρά των δαπανών, τα στοιχεία μέχρι τον Ιούλιο δείχνουν δημοσιονομική απόκλιση 1¾ % του ΑΕΠ το 2012 σε σύγκριση με τις προβλέψεις του προϋπολογισμού. Μολονότι η ταχύτερη σε σχέση με τις προβλέψεις προσαρμογή από την εγχώρια ζήτηση στις εξαγωγές είναι ευπρόσδεκτη, έχει δύο ειδών επιπτώσεις στην εκτέλεση του προϋπολογισμού. Πρώτον, οι εγχώριοι τομείς εντάσεως εργασίας, όπως οι κατασκευές, επηρεάζονται κατά μείζονα λόγο αρνητικά και η συνακόλουθη αύξηση της ανεργίας επιβαρύνει τις δαπάνες κοινωνικής ασφάλισης. Δεύτερον, η φορολογική ένταση της παραγωγής και της κατανάλωσης μειώνεται, με αποτέλεσμα τη σημαντική υστέρηση των εσόδων. Η επίπτωση της σύνθεσης της ανάπτυξης στα έσοδα επιτείνεται από μετατοπίσεις στο εσωτερικό κατηγοριών από στοιχεία υψηλότερης φορολόγησης, όπως τα διαρκή καταναλωτικά αγαθά, προς τα χαμηλότερης φορολόγησης στοιχεία καθημερινής κατανάλωσης. Επίσης, η αδυναμία όσον αφορά την άμεση φορολογία εντείνεται από αρνητική πρόοδο της κλίμακας, εφόσον τα μειωμένα εισοδήματα φορολογούνται με χαμηλότερους συντελεστές και τα έσοδα από τη φορολόγηση των κερδών συρρικνώνονται. Αντιθέτως, η συνολική εξέλιξη των δαπανών ήταν σύμφωνη με τον προγραμματισμό και οι εξοικονομήσεις από αποζημιώσεις σε εργαζόμενους ήταν μεγαλύτερες από τις προϋπολογισθείσες. Η εκτέλεση του προϋπολογισμού βοηθάται από την καταβολή λιγότερων από του αναμενόμενους τόκους και τον επαναπρογραμματισμό των Διαρθρωτικών Ταμείων της Ένωσης. Αν και ορισμένοι έκτακτοι παράγοντες θα μπορούσαν να περιορίσουν το κενό σε περίπου ¾ % του ΑΕΠ το 2012, θα διατηρηθεί μεγάλη μεταφορά της τάξης περίπου του 1½ % του ΑΕΠ στο 2013 και το 2014, καθιστώντας ανέφικτους τους στόχους του δημοσιονομικού προγράμματος την περίοδο 2012-2014.
            
         
               (4)
            
            
               Ενόψει της μεγάλης στέρησης εσόδων και των υποτονικότερων προοπτικών ανάπτυξης, οι στόχοι για το έλλειμμα έχουν αναπροσαρμοστεί στο 5,0 % του ΑΕΠ το 2012, στο 4,5 % το 2013 και στο 2,5 % του ΑΕΠ το 2014. Επειδή εκτιμάται ότι η κυβέρνηση δεν θα μπορέσει να ελέγξει σε μεγάλο βαθμό το δημοσιονομικό κενό, κρίνεται σκόπιμη η αναθεώρηση των στόχων, ώστε να καλυφθεί μέρος της έλλειψης. Ακόμη και με βάση τους αναθεωρημένους στόχους, θα απαιτηθούν σημαντικές προσπάθειες εξυγίανσης της τάξης του 3 % και του 1¾ % του ΑΕΠ το 2013 και το 2014 αντίστοιχα. Για λόγους αξιοπιστίας του προγράμματος, δικαιολογείται σχετική επίσπευση του ρυθμού της προσαρμογής.
            
         
               (5)
            
            
               Οι αναθεωρημένοι δημοσιονομικοί στόχοι βασίζονται σε ένα σύνολο διαρθρωτικών μέτρων στο επίπεδο των δαπανών και των εσόδων. Το 2012 θα πρέπει να ληφθούν πρόσθετα μέτρα ύψους ¼ % του ΑΕΠ, ώστε να επιτευχθεί ο στόχος του 5 % του ΑΕΠ. Τα μέτρα περιλαμβάνουν, μεταξύ άλλων, πάγωμα των δαπανών και επίσπευση της εφαρμογής ορισμένων από τα μέτρα που έχουν σχεδιαστεί για το 2013. Θα πρέπει να ενσωματωθούν στον προϋπολογισμό του 2013 μέτρα εξυγίανσης της τάξης του 3 % του ΑΕΠ, ώστε να επιτευχθεί ο στόχος του 4,5 % του ΑΕΠ. Αυτά περιλαμβάνουν περαιτέρω μείωση του μισθολογικού κόστους ιδίως με τη μείωση του αριθμού των δημοσίων υπαλλήλων, μείωση της ενδιάμεσης κατανάλωσης και των κοινωνικών μεταβιβάσεων, περαιτέρω εξορθολογισμό του τομέα της υγείας, μείωση των δαπανών για σχηματισμό παγίου κεφαλαίου, καθώς και αυξήσεις εσόδων με μεταρρύθμιση της φορολογίας εισοδήματος φυσικών προσώπων, απλούστευση της φορολογικής δομής, διεύρυνση της φορολογικής βάσης με την κατάργηση ορισμένων φορολογικών προνομίων, αύξηση του μέσου φορολογικού συντελεστή βελτιώνοντας ταυτόχρονα την κλιμακούμενη φορολόγηση, διεύρυνση της φορολογικής βάσης του εισοδήματος των επιχειρήσεων με την κατάργηση της δυνατότητας έκπτωσης των τόκων, αύξηση των ειδικών φόρων κατανάλωσης και τροποποίηση του φόρου ακίνητης περιουσίας. Για το 2014, έχει ξεκινήσει συνολική επισκόπηση δαπανών για να προσδιοριστούν οι περικοπές δαπανών (ύψους 4 δισεκατ. EUR τη διετία), ώστε να περιοριστεί το δημοσιονομικό έλλειμμα στο 2,5 % του ΑΕΠ.
            
         
               (6)
            
            
               Έχουν θεσπιστεί και εξακολουθούν να θεσπίζονται μέσα ελέγχου των δημόσιων δαπανών. Εφαρμόζεται το νέο σύστημα ελέγχου αναλήψεων υποχρεώσεων, αλλά θα πρέπει να διασφαλιστεί η πλήρης συμμόρφωση, ώστε να αποφευχθεί περαιτέρω συσσώρευση νέων οφειλών. Θα μειωθεί ο κατακερματισμός του προϋπολογισμού και οι επαχθείς ανεπάρκειες αντιμετωπίζονται σε ευρεία κλίμακα. Η προσπάθεια αυτή περιλαμβάνει τον περιορισμό των ζημιών των κρατικών επιχειρήσεων (ΚΕ), την επαναδιαπραγμάτευση των συμπράξεων δημόσιου-ιδιωτικού τομέα (ΣΔΙΤ) και κίνητρα για περαιτέρω εξοικονόμηση πόρων στον τομέα της υγείας.
            
         
               (7)
            
            
               Σύμφωνα με τις τρέχουσες προβολές της Επιτροπής για την αύξηση του ονομαστικού ΑΕΠ (- 1,0 % το 2011, - 2,7 % το 2012, 0,3 % το 2013 και 2,2 % το 2014) και τους αναθεωρημένους δημοσιονομικούς στόχους, ο λόγος δημόσιου χρέους προς ΑΕΠ εκτιμάται ότι θα έχει την ακόλουθη πορεία: 107,8 % το 2011, 119,1 % το 2012, 123,7 % το 2013 και 123,6 % το 2014. Ο λόγος δημόσιου χρέους προς ΑΕΠ εκτιμάται ότι θα σταθεροποιηθεί κάτω από το 124 % και θα τεθεί σε πτωτική τροχιά το 2014, με την παραδοχή ότι θα μειωθεί περαιτέρω το έλλειμμα. Η δυναμική του χρέους επηρεάζεται από διάφορες πράξεις εκτός προϋπολογισμού, όπως η απόκτηση σημαντικών χρηματοοικονομικών περιουσιακών στοιχείων, ιδίως για πιθανή ανακεφαλαιοποίηση τραπεζών και χρηματοδότηση ΚΕ και από τις διαφορές μεταξύ δεδουλευμένων και εκταμιευμένων τόκων.
            
         
               (8)
            
            
               Οι όροι για τη ρευστότητα και τη φερεγγυότητα του τραπεζικού συστήματος έχουν βελτιωθεί από την τέταρτη επισκόπηση, αντικατοπτρίζοντας τη συνεχιζόμενη απομόχλευση, την έκτακτη στήριξη ρευστότητας που διατέθηκε από το Ευρωσύστημα, και την αύξηση κεφαλαίου ύψους άνω των 7 δισεκατ. EUR. Οι τράπεζες υπέβαλαν επικαιροποιημένα σχέδια χρηματοδότησης και κεφαλαίων (4η έκδοση). Μολονότι είναι λιγότερο αισιόδοξες ως προς την αύξηση των καταθέσεων, όλες οι τράπεζες προβλέπουν ότι θα επιτύχουν τον στόχο της αναλογίας χορηγήσεων προς καταθέσεις στην ενδεικτική τιμή του 120 % έως το 2014. Συνολικά, η εφαρμογή του Μνημονίου Συνεννόησης σχετικά με την ειδική οικονομική πολιτική («Μνημόνιο Συνεννόησης») όσον αφορά τον χρηματοπιστωτικό τομέα εξελίσσεται σύμφωνα με τους προβλεφθέντες στόχους για τη διατήρηση της χρηματοπιστωτικής σταθερότητας. Ορισμένες τράπεζες πρέπει να καταβάλουν πρόσθετες προσπάθειες να επιτύχουν στο τέλος του έτους τον στόχο του 2012 που έθεσε η Banco de Portugal για δείκτη 10 % βασικών ιδίων κεφαλαίων κατηγορίας 1.
            
         
               (9)
            
            
               Η πρόοδος στην υλοποίηση των μεταρρυθμίσεων για την αύξηση της ανταγωνιστικότητας, της απασχόλησης και του αναπτυξιακού δυναμικού είναι σε μεγάλο βαθμό ικανοποιητική. Ο αναθεωρημένος Κώδικας Εργασίας τέθηκε σε ισχύ τον Αύγουστο του 2012. Έχει προγραμματιστεί να τεθούν σε εφαρμογή μέχρι τα τέλη Σεπτεμβρίου 2012 πρόσθετες σημαντικές μεταρρυθμίσεις όσον αφορά τις αποζημιώσεις για απολύσεις και τις συλλογικές διαπραγματεύσεις. Η πορτογαλική κυβέρνηση υιοθέτησε πρόσφατα ορισμένες ενεργητικές πολιτικές για την αγορά εργασίας που αποσκοπούν στη βελτίωση της λειτουργίας των δημόσιων υπηρεσιών απασχόλησης, τη στήριξη της δημιουργίας θέσεων απασχόλησης, την ενίσχυση της ενεργοποίησης και την προσφορά πιο αποτελεσματικών ευκαιριών κατάρτισης. Ικανοποιητικά εξελίσσεται και η εφαρμογή των μεταρρυθμίσεων του δικαστικού συστήματος στους τομείς της πολιτικής δικονομίας και της οργάνωσης των δικαστηρίων, γεγονός που θα συμβάλει στην ταχύτερη επίλυση αστικών και εμπορικών διαφορών και θα μειώσει τον φόρτο των δικαστηρίων. Έχουν ληφθεί μέτρα για τη βελτίωση του πλαισίου για την αναγνώριση των επαγγελματικών προσόντων με την έκδοση τροποποιήσεων του νόμου για τη μεταφορά της οδηγίας 2005/36/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, για την αναγνώριση των επαγγελματικών προσόντων (3) και με την έκδοση, από την πορτογαλική κυβέρνηση, πρότασης νόμου που αποσκοπεί στη βελτίωση της λειτουργίας των υψηλής κατοχύρωσης επαγγελμάτων. Οι εργασίες για την εφαρμογή της οδηγίας 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, για τις υπηρεσίες στην ενιαία αγορά (4) προχωρούν με σταθερό ρυθμό όσον αφορά την ειδική κατά τομέα νομοθεσία, και η έκδοση των υπόλοιπων αναγκαίων τροποποιήσεων της ειδικής κατά τομέα νομοθεσίας αναμένεται έως το τέλος του 2012. Απαιτούνται περαιτέρω προσπάθειες για την εφαρμογή της πρωτοβουλίας για σχέδια έργων χωρίς έγκριση και τη δημιουργία ενιαίων κέντρων εξυπηρέτησης όπως προβλέπεται από την οδηγία 2006/123/ΕΚ με σκοπό τη μείωση του διοικητικού φόρτου. Για να διευκολυνθεί η πρόσβαση των μικρομεσαίων επιχειρήσεων (ΜΜΕ) στη χρηματοδότηση, η πορτογαλική κυβέρνηση δεσμεύτηκε να αναλάβει, εάν χρειαστεί, ορισμένες πρόσθετες πρωτοβουλίες, που περιλαμβάνουν και μηχανισμούς για την ενίσχυση του εξαγωγικού προσανατολισμού των ΜΜΕ.
            
         
               (10)
            
            
               Με βάση την ανεξάρτητη έκθεση για τις εθνικές ρυθμιστικές αρχές, η Πορτογαλία θα καταρτίσει νόμο-πλαίσιο για την προστασία του δημόσιου συμφέροντος και την ενίσχυση της αποτελεσματικότητας της αγοράς. Ο νόμος πλαίσιο θα εγγυάται την ανεξαρτησία της ρυθμιστικής αρχής και την οικονομική, διοικητική και διαχειριστική αυτονομία της κατά την άσκηση των αρμοδιοτήτων της, σε πλήρη συμμόρφωση με το δίκαιο της Ένωσης. Ο νόμος πλαίσιο θα συμβάλλει επίσης στην αποτελεσματικότητα της αρχής ανταγωνισμού για την επιβολή των κανόνων ανταγωνισμού, ενισχύοντας και συμπληρώνοντας την επίπτωση της πρόσφατα θεσπισθείσας νομοθεσίας ανταγωνισμού.
            
         
               (11)
            
            
               Η πέμπτη επικαιροποίηση του Μνημονίου Συνεννόησης περιλαμβάνει πλήρες τμήμα για την προώθηση ενός φιλικού προς τις επιχειρήσεις περιβάλλοντος, που παρέχει λεπτομερέστερο χρονοδιάγραμμα και συγκεκριμένα στάδια κατά την αναθεώρηση ορισμένων σημαντικών νομικών καθεστώτων, όπως ο περιβαλλοντικός και χωροταξικός σχεδιασμός και η αδειοδότηση βιομηχανικών, εμπορικών και τουριστικών επιχειρήσεων.
            
         
               (12)
            
            
               Υπό το φως των ανωτέρω, η εκτελεστική απόφαση 2011/344/ΕΕ θα πρέπει να τροποποιηθεί,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το άρθρο 3 της εκτελεστικής απόφασης 2011/344/ΕΕ τροποποιείται ως εξής:
   
               1)
            
            
               Οι παράγραφοι 3 και 4 αντικαθίστανται από το ακόλουθο κείμενο:
               «3.   Το έλλειμμα της γενικής κυβέρνησης δεν υπερβαίνει το 5,9 % του ΑΕΠ το 2011, το 5,0 % το 2012, το 4,5 % του ΑΕΠ το 2013 και το 2,5 % του ΑΕΠ το 2014, σύμφωνα με τις αναθεωρημένες απαιτήσεις της διαδικασίας υπερβολικού ελλείμματος. Για τον υπολογισμό αυτού του ελλείμματος δεν λαμβάνεται υπόψη το πιθανό δημοσιονομικό κόστος των μέτρων στήριξης του τραπεζικού κλάδου στο πλαίσιο της στρατηγικής της πορτογαλικής κυβέρνησης για τον χρηματοπιστωτικό τομέα. Η εξυγίανση επιτυγχάνεται με υψηλής ποιότητας μόνιμα μέτρα και με την ελαχιστοποίηση των επιπτώσεων της εξυγίανσης στις ευάλωτες ομάδες.
               4.   Η Πορτογαλία θεσπίζει τα μέτρα που προσδιορίζονται κατωτέρω στις παραγράφους 5 έως 8 πριν από τα τέλη του αναφερόμενου έτους. Οι ακριβείς προθεσμίες για την περίοδο 2011-2014 καθορίζονται στο Μνημόνιο Συνεννόησης. Η Πορτογαλία οφείλει να είναι σε ετοιμότητα να λάβει πρόσθετα μέτρα εξυγίανσης για τη μείωση του ελλείμματος κάτω του 3 % του ΑΕΠ έως το 2014, εάν υπάρξουν αποκλίσεις από τους στόχους.».
            
         
               2)
            
            
               Οι παράγραφοι 6 έως 9 αντικαθίστανται από το ακόλουθο κείμενο:
               «6.   Η Πορτογαλία θεσπίζει τα ακόλουθα μέτρα εντός του 2012, σύμφωνα με τους όρους του Μνημονίου Συνεννόησης:
               
                           α)
                        
                        
                           το έλλειμμα της γενικής κυβέρνησης δεν υπερβαίνει το 5,0 % του ΑΕΠ το 2012. Η Πορτογαλία θα συνεχίσει να παρακολουθεί στενά τις δημοσιονομικές εξελίξεις και να υλοποιεί περαιτέρω προσαρμογές πολιτικής, ώστε να επιτύχει τον στόχο για το 2012. Προς τον σκοπό αυτό, η Πορτογαλία θα προβεί στο πάγωμα πιστώσεων του προϋπολογισμού του 2012 για επενδυτικά σχέδια που δεν έχουν αρχίσει ακόμη· θα αυξήσει τον φόρο χαρτοσήμου στη μεγάλη ακίνητη περιουσία και τους συντελεστές φορολόγησης εσόδων από επενδύσεις· θα επισπεύσει την εφαρμογή ορισμένων μέτρων του προϋπολογισμού του 2013 για τη μείωση των κοινωνικών παροχών· θα εφαρμόσει πρόσθετα μέτρα που αποφέρουν εξοικονομήσεις από την ενδιάμεση κατανάλωση και είσπραξη άλλων έσοδα από πωλήσεις, προκειμένου να διασφαλιστεί η επίτευξη του στόχου για το έλλειμμα το 2012·
                        
                     
                           β)
                        
                        
                           η Πορτογαλία επιδιώκει μείωση των δαπανών το 2012 τουλάχιστον κατά 6,8 δισεκατ. EUR που περιλαμβάνει: μείωση των μισθών και της απασχόλησης στον δημόσιο τομέα· περικοπές στις συντάξεις· συνολική αναδιοργάνωση της κεντρικής διοίκησης, με εξάλειψη των περιττών θέσεων και λοιπών ανεπαρκειών· μείωση των μεταβιβάσεων προς τις ΚΕ· αναδιοργάνωση και μείωση του αριθμού των δήμων και κοινοτήτων· περικοπές στους τομείς της εκπαίδευσης και της υγείας· μικρότερες μεταφορές πόρων προς τις αρχές της περιφερειακής και της τοπικής αυτοδιοίκησης· και μείωση των κεφαλαιουχικών και λοιπών δαπανών, όπως αναφέρεται στο πρόγραμμα·
                        
                     
                           γ)
                        
                        
                           στο σκέλος των εσόδων, η Πορτογαλία εφαρμόζει μέτρα ενίσχυσης των εσόδων συνολικού ύψους τουλάχιστον 3 δισεκατ. EUR, συμπεριλαμβανομένων των εξής μέτρων: διεύρυνση της βάσης του ΦΠΑ, με περιορισμό των εξαιρέσεων και αναδιαμόρφωση των καταλόγων των προϊόντων και υπηρεσιών που υπόκεινται σε μειωμένους, ενδιάμεσους και υψηλούς συντελεστές· αύξηση των ειδικών φόρων κατανάλωσης· διεύρυνση της βάσης του εταιρικού φόρου και του φόρου εισοδήματος φυσικών προσώπων, με μείωση των φοροαπαλλαγών και των ειδικών καθεστώτων· διασφάλιση της σύγκλισης των φοροαπαλλαγών του φόρου εισοδήματος φυσικών προσώπων που εφαρμόζονται στις συντάξεις και στο εισόδημα της εργασίας· και αλλαγές στη φορολόγηση της περιουσίας με ουσιαστική μείωση των απαλλαγών. Τα μέτρα αυτά θα συμπληρωθούν με μέτρα καταπολέμησης της φοροδιαφυγής, της απάτης και της παραοικονομίας·
                        
                     
                           δ)
                        
                        
                           η Πορτογαλία θεσπίζει μέτρα για την ενίσχυση της διαχείρισης των δημόσιων οικονομικών. Η Πορτογαλία θέτει σε εφαρμογή τα μέτρα που προβλέπονται από τον νέο δημοσιονομικό νόμο-πλαίσιο, συμπεριλαμβανομένης της κατάρτισης μεσοπρόθεσμου δημοσιονομικού πλαισίου. Ενισχύονται σημαντικά τα δημοσιονομικά πλαίσια σε τοπικό και περιφερειακό επίπεδο, εναρμονίζοντας ιδίως τους σχετικούς νόμους χρηματοδότησης με τους όρους του δημοσιονομικού νόμου-πλαισίου. Η Πορτογαλία επιταχύνει τη διαδικασία υποβολής εκθέσεων για τα δημόσια οικονομικά και την παρακολούθησή τους και ενισχύει τους κανόνες και τις διαδικασίες εκτέλεσης του προϋπολογισμού. Η πορτογαλική κυβέρνηση εφαρμόζει στρατηγική για την επικύρωση και την τακτοποίηση των ληξιπρόθεσμων οφειλών και την επιτάχυνση της εφαρμογής του νόμου για τον έλεγχο των αναλήψεων υποχρεώσεων, ώστε να προληφθεί η δημιουργία νέων οφειλών. Η Πορτογαλία εφαρμόζει το νέο νομικό και θεσμικό πλαίσιο για τις ΣΔΙΤ. Δεν θα συναφθεί καμία ΣΔΙΤ μέχρι να τεθεί σε πλήρη εφαρμογή το νέο πλαίσιο. Με βάση μελέτη που εκπόνησε διεθνής ελεγκτική εταιρεία, η Πορτογαλία καταρτίζει αναλυτικό στρατηγικό σχέδιο, σε πλήρη συμμόρφωση με το εφαρμοστέο δίκαιο της Ένωσης, συμπεριλαμβανομένης της νομοθεσίας για τις δημόσιες συμβάσεις, για την είσπραξη σημαντικών δημοσιονομικών εσόδων και ταυτόχρονα για να μειωθεί στο ελάχιστο το βάρος του χρέους και να διασφαλιστεί η βιώσιμη μείωση των υποχρεώσεων του δημοσίου. Η Πορτογαλία θεσπίζει νόμο για τη ρύθμιση της ίδρυσης και της λειτουργίας ΚΕ σε κεντρικό, περιφερειακό και τοπικό επίπεδο·
                        
                     
                           ε)
                        
                        
                           η Πορτογαλία εφαρμόζει τη νέα νομοθεσία για την αναδιοργάνωση και σημαντική μείωση του αριθμού των οργανισμών τοπικής διακυβέρνησης. Οι αλλαγές αυτές αρχίζουν να ισχύουν από την αρχή της επόμενης κοινοβουλευτικής περιόδου. Επιπλέον, η Πορτογαλία θα εντείνει τις προσπάθειες εξορθολογισμού του δημόσιου τομέα με μείωση φορέων και την καλύτερη κατανομή καθηκόντων σε όλα τα επίπεδα της κυβέρνησης·
                        
                     
                           στ)
                        
                        
                           η Πορτογαλία θα εμβαθύνει τη μεταρρύθμιση των οικονομικών υπηρεσιών, ενισχύοντας τους δεσμούς μεταξύ του Autoridade Tributária e Aduaneira και των μονάδων είσπραξης κοινωνικών εισφορών, με τη μείωση του αριθμού των δημοτικών υπηρεσιών και την αντιμετώπιση του όγκου των εκκρεμών προσφυγών για φορολογικές υποθέσεις·
                        
                     
                           ζ)
                        
                        
                           η Πορτογαλία εφαρμόζει τη χρηματοοικονομική συμφωνία με την αυτόνομη περιφέρεια της Μαδέρας·
                        
                     
                           η)
                        
                        
                           η Πορτογαλία θεσπίζει μέτρα για τη βελτίωση της αποδοτικότητας και βιωσιμότητας των δημόσιων επιχειρήσεων σε κεντρικό, περιφερειακό και τοπικό επίπεδο. Η Πορτογαλία θα αναζητήσει εναλλακτικές δυνατότητες για τη διαχείριση του επαχθούς χρέους των δημοσίων επιχειρήσεων, συμπεριλαμβανομένης της Parpública, και για την εξασφάλιση καλύτερων όρων χρηματοδότησης μέσω των αγορών. Η Πορτογαλία επιδιώκει την επίτευξη λειτουργικής ισορροπίας σε επίπεδο τομέα μέχρι το τέλος του 2012·
                        
                     
                           θ)
                        
                        
                           η Πορτογαλία συνεχίζει την υλοποίηση του προγράμματος ιδιωτικοποιήσεων. Η απευθείας πώληση του ασφαλιστικού σκέλους της Caixa Geral de Depositos, της Caixa Seguros, βρίσκεται σε εξέλιξη·
                        
                     
                           ι)
                        
                        
                           η πορτογαλική κυβέρνηση υποβάλλει στο Πορτογαλικό Κοινοβούλιο νομοσχέδιο για την ευθυγράμμιση των αποζημιώσεων λόγω απόλυσης με τον μέσο όρο της Ένωσης που αντιστοιχεί σε 8-12 ημέρες ανά έτος εργασίας και τη δημιουργία ταμείου αντιστάθμισης για την καταβολή των αποζημιώσεων λόγω απόλυσης·
                        
                     
                           ια)
                        
                        
                           η Πορτογαλία προωθεί μισθολογικές εξελίξεις που συνάδουν με τους στόχους της ενίσχυσης της δημιουργίας θέσεων απασχόλησης και βελτίωσης της ανταγωνιστικότητας των επιχειρήσεων, με σκοπό τη διόρθωση των μακροοικονομικών ανισορροπιών. Κατά τη διάρκεια του προγράμματος, κάθε αύξηση των κατώτατων μισθών πραγματοποιείται μόνο αν δικαιολογείται από την πορεία της οικονομίας και τις εξελίξεις στην αγορά εργασίας. Λαμβάνονται μέτρα για την αντιμετώπιση των αδυναμιών των σημερινών συστημάτων διαπραγμάτευσης των μισθών, συμπεριλαμβανομένης της θέσπισης νομοθεσίας για τον επανακαθορισμό των κριτηρίων και των κανόνων επέκτασης των συλλογικών συμβάσεων και για τη διευκόλυνση των επιχειρησιακών συμβάσεων. Μέχρι τότε, αναστέλλεται η παράταση των συλλογικών συμβάσεων·
                        
                     
                           ιβ)
                        
                        
                           η Πορτογαλία συνεχίζει να βελτιώνει την αποτελεσματικότητα των ενεργών πολιτικών για την αγορά εργασίας με βάση τα αποτελέσματα της έκθεσης αξιολόγησης και το σχέδιο δράσης για τη βελτίωση της λειτουργίας των δημόσιων υπηρεσιών απασχόλησης·
                        
                     
                           ιγ)
                        
                        
                           η Πορτογαλία εφαρμόζει τα μέτρα που καθορίζονται στα σχέδια δράσης της για τη βελτίωση της ποιότητας της δευτεροβάθμιας και επαγγελματικής εκπαίδευσης και κατάρτισης·
                        
                     
                           ιδ)
                        
                        
                           η λειτουργία του δικαστικού συστήματος θα βελτιωθεί με την εφαρμογή των μέτρων που προτείνονται στο πλαίσιο του χρονοδιαγράμματος δικαστικής μεταρρύθμισης και με την εφαρμογή στοχοθετημένων μέτρων για τη σταδιακή εξάλειψη των καθυστερήσεων στην εκδίκαση υποθέσεων και την προώθηση της εξωδικαστικής επίλυσης των διαφορών·
                        
                     
                           ιε)
                        
                        
                           η Πορτογαλία συνεχίζει το άνοιγμα της οικονομίας της στον ανταγωνισμό. Η πορτογαλική κυβέρνηση λαμβάνει τα αναγκαία μέτρα για να εξασφαλίσει ότι η δράση της δεν δημιουργεί εμπόδια στην ελεύθερη κυκλοφορία των κεφαλαίων και, ειδικότερα, ότι το πορτογαλικό κράτος ή οποιοσδήποτε δημόσιος φορέας δεν συνάπτει, με την ιδιότητα του μετόχου, συμφωνίες οι οποίες είναι πιθανόν να παρακωλύσουν την ελεύθερη κυκλοφορία των κεφαλαίων ή να επηρεάσουν τον διαχειριστικό έλεγχο των επιχειρήσεων. Πρέπει να ενισχυθεί η λειτουργία των επαγγελματικών υπηρεσιών με τη βελτίωση του πλαισίου για την αναγνώριση των επαγγελματικών προσόντων και την εξάλειψη των περιττών περιορισμών στα νομοθετικώς κατοχυρωμένα επαγγέλματα. Στους τομείς των κατασκευών και της διαχείρισης ακίνητης περιουσίας, η Πορτογαλία καθιστά λιγότερο επαχθείς τις απαιτήσεις που βαρύνουν τους διασυνοριακούς παρόχους και επανεξετάζει τα εμπόδια που παρακωλύουν την εγκατάσταση των παρόχων υπηρεσιών·
                        
                     
                           ιστ)
                        
                        
                           ο ανταγωνισμός και το κανονιστικό πλαίσιο βελτιώνονται. Η Πορτογαλία ενισχύει την ανεξαρτησία, την αυτονομία και τη διακυβέρνηση των κύριων εθνικών ρυθμιστικών αρχών· εφαρμόζει τον νόμο για τον ανταγωνισμό με στόχο να βελτιωθεί η ταχύτητα και η αποτελεσματικότητα της εφαρμογής των κανόνων ανταγωνισμού· και παρακολουθεί την εισαγωγή νέων υποθέσεων και υποβάλλει έκθεση σχετικά με τη λειτουργία του ειδικού δικαστηρίου ανταγωνισμού, ρύθμισης και εποπτείας·
                        
                     
                           ιζ)
                        
                        
                           στον ενεργειακό τομέα, η Πορτογαλία λαμβάνει μέτρα για τη διευκόλυνση της εισόδου στην αγορά, προάγει την καθιέρωση της ιβηρικής αγοράς φυσικού αερίου και λαμβάνει περαιτέρω μέτρα για την πλήρη μεταφορά στο πορτογαλικό δίκαιο της τρίτης δέσμης μέτρων της ΕΕ για την ενέργεια. Για τη διασφάλιση της ανεξαρτησίας, της αυτονομίας και των αρμοδιοτήτων της εθνικής ρυθμιστικής αρχής που προβλέπει το τρίτο ενεργειακό πακέτο μέτρων της Ένωσης, η Πορτογαλία θεσπίζει εσωτερικούς κανονισμούς των νέων ρυθμιστικών αρχών, όπως συμφωνήθηκε τον Ιούλιο του 2012 μεταξύ Επιτροπής, ΕΚΤ και ΔΝΤ, από το τρίτο τρίμηνο του 2012, και διασφαλίζει την αποτελεσματική εφαρμογή τους πριν από το τέλος του 2012, εγκαίρως για την απελευθέρωση της αγοράς ηλεκτρικής ενέργειας και φυσικού αερίου. Η Πορτογαλία λαμβάνει μέτρα για την επανεξέταση των καθεστώτων στήριξης και αντιστάθμισης για την παραγωγή ηλεκτρικής ενέργειας. Η Πορτογαλία λαμβάνει μέτρα για τη μείωση των υπερβολικών προσόδων και την εξάλειψη του τιμολογιακού χρέους έως το 2020, με έμφαση στα συστήματα αντισταθμίσεων για την εγγύηση του ενεργειακού εφοδιασμού, στο ειδικό καθεστώς (ανανεώσιμες πηγές ενέργειας — εκτός όσων χορηγούνται με διαδικασίες διαγωνισμών — και συμπαραγωγή) και στο σύνηθες καθεστώς («CMEC» και «CAE»)·
                        
                     
                           ιη)
                        
                        
                           σε άλλους τομείς δικτύων κοινής ωφέλειας, ιδίως στις μεταφορές, τις τηλεπικοινωνίες και τις ταχυδρομικές υπηρεσίες, η Πορτογαλία θεσπίζει πρόσθετα μέτρα για την προώθηση του ανταγωνισμού και της ευελιξίας·
                        
                     
                           ιθ)
                        
                        
                           η Πορτογαλία θεσπίζει δέσμη μέτρων με στόχο να αυξηθεί η αποτελεσματικότητα των συστημάτων αδειοδότησης για τη χωροταξία, βιομηχανικών και εμπορικών αδειών και τον τουρισμό. Επιπλέον η πορτογαλική κυβέρνηση αναλύει και εγκρίνει με συνοπτικές διαδικασίες αιτήσεις για την αδειοδότηση των σχεδιαζόμενων επενδυτικών έργων που έχουν παραμείνει σε εκκρεμότητα για περισσότερους από 12 μήνες.
                        
                     
                           κ)
                        
                        
                           η Πορτογαλία θα εκπονήσει σχέδιο δράσης με μέτρα που διευκολύνουν την πρόσβαση των επιχειρήσεων, ιδίως των ΜΜΕ, σε χρηματοδότηση και στις εξαγωγικές αγορές.
                        
                     7.   Η Πορτογαλία θεσπίζει τα ακόλουθα μέτρα εντός του 2013, σύμφωνα με τους όρους του Μνημονίου Συνεννόησης:
               
                           α)
                        
                        
                           το έλλειμμα της γενικής κυβέρνησης δεν υπερβαίνει το 4,5 % του ΑΕΠ το 2013. Ο προϋπολογισμός του 2013 περιλαμβάνει μόνιμα μέτρα εξυγίανσης της τάξης του 3 % του ΑΕΠ τουλάχιστον, με σκοπό τη μείωση του ελλείμματος γενικής κυβέρνησης εντός του χρονικού πλαισίου που αναφέρεται στην παράγραφο 3. Η πορτογαλική κυβέρνηση αναζητεί τρόπους να αυξηθεί το σκέλος της μείωσης των δαπανών εντός της συνολικής δέσμης μέτρων εξυγίανσης για το 2013, με στόχο να διασφαλιστεί μια φιλική για την ανάπτυξη μεσοπρόθεσμη δημοσιονομική προσαρμογή από την πλευρά των δαπανών. Η πορτογαλική κυβέρνηση θα λάβει έκτακτα μέτρα κατά τη διάρκεια του 2013 σε περίπτωση αποκλίσεων λόγω των ενδεχόμενων κινδύνων υλοποίησης·
                        
                     
                           β)
                        
                        
                           ο προϋπολογισμός του 2013 περιλαμβάνει μέτρα ενίσχυσης των εσόδων, όπως η μεταρρύθμιση της βάσης του φόρου εισοδήματος φυσικών προσώπων, η απλούστευση της φορολογικής δομής, η διεύρυνση της φορολογικής βάσης με την κατάργηση ορισμένων φορολογικών προνομίων, η αύξηση του μέσου φορολογικού συντελεστή βελτιώνοντας ταυτόχρονα την κλιμακούμενη φορολόγηση, η διεύρυνση της βάσης του εταιρικού φόρου, η αύξηση του συντελεστή φορολογίας εισοδήματος από επενδύσεις, η αύξηση των ειδικών φόρων κατανάλωσης και η εισαγωγή μεταβολών στη φορολογία ακίνητης περιουσίας·
                        
                     
                           γ)
                        
                        
                           στο σκέλος των εξόδων, ο προϋπολογισμός του 2013 προβλέπει μέτρα όπως μείωση των δαπανών στην κεντρική διοίκηση, την παιδεία, την υγεία και τα κοινωνικά επιδόματα· εξορθολογισμό των κοινωνικών μεταβιβάσεων στο δημόσιο και τον ιδιωτικό τομέα· μείωση των μεταβιβάσεων στις τοπικές και περιφερειακές αρχές· περικοπή του μισθολογικού κόστους με μείωση του μόνιμου και του έκτακτου προσωπικού και μείωση των πληρωμών για υπερωρίες· μείωση των λειτουργικών και κεφαλαιακών δαπανών των δημοσίων επιχειρήσεων·
                        
                     
                           δ)
                        
                        
                           η Πορτογαλία ολοκληρώνει την εξάλειψη των όγκου των εκκρεμών υποθέσεων στα δικαστήρια·
                        
                     
                           ε)
                        
                        
                           η Πορτογαλία βελτιώνει το επιχειρηματικό περιβάλλον μειώνοντας τη διοικητική επιβάρυνση μέσω της επέκτασης των απλουστευτικών μεταρρυθμίσεων (ενιαία κέντρα εξυπηρέτησης – ΕΚΕ – και σχέδια έργων χωρίς έγκριση) σε όλους τους κλάδους της οικονομίας. Ειδικότερα, η Πορτογαλία προσαρμόζει το περιεχόμενο και τις διαθέσιμες πληροφορίες στα ΕΚΕ, ώστε να διασφαλίσει τη συμμόρφωση με την οδηγία 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, για τις υπηρεσίες στην ενιαία αγορά (5) και με την οδηγία 2005/36/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, για την αναγνώριση των επαγγελματικών προσόντων (6). Η Πορτογαλία χαλαρώνει τους πιστωτικούς περιορισμούς για τις μικρομεσαίες επιχειρήσεις, μεταξύ άλλων, μέσω της εφαρμογής της οδηγίας 2011/7/ΕΕ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για την καταπολέμηση των καθυστερήσεων πληρωμών στις εμπορικές συναλλαγές (7)·
                        
                     
                           στ)
                        
                        
                           η Πορτογαλία θα προσαρμόσει το περιεχόμενο και τις πληροφορίες που διατίθενται στα ΕΚΕ όσον αφορά τους εφαρμοστέους κανόνες στα 44 τροποποιηθέντα ειδικά καθεστώτα, ώστε να εξασφαλίζεται η συμμόρφωση με την οδηγία 2006/123/ΕΚ και προσαρμόζει το περιεχόμενο και τις διαθέσιμες πληροφορίες στα ΕΚΕ όσον αφορά τους εφαρμοστέους κανόνες στα 13 τροποποιηθέντα ειδικά καθεστώτα, ώστε να διασφαλιστεί η συμμόρφωση με την οδηγία 2005/36/ΕΚ·
                        
                     
                           ζ)
                        
                        
                           η Πορτογαλία συνεχίζει την εφαρμογή του προγράμματος ιδιωτικοποιήσεων, που πρέπει να επεκταθεί για να συμπεριλάβει και άλλες εταιρείες και περιουσιακά στοιχεία εκτός από εκείνα που προσδιορίστηκαν στο Μνημόνιο Συνεννόησης προς πώληση ή παραχώρηση το 2013.
                        
                     8.   Το έλλειμμα της γενικής κυβέρνησης δεν υπερβαίνει το 2,5 % του ΑΕΠ το 2014. Για να επιτύχει αυτόν τον στόχο, η Πορτογαλία εφαρμόζει αυστηρό σχέδιο περικοπής δαπανών ύψους περίπου 4 δισεκατ. EUR την περίοδο 2014-2015. Στο πλαίσιο της έκτης επισκόπησης θα διεξαχθεί συνολική επισκόπηση δαπανών για να προσδιοριστούν πλήρως πρόσθετες πηγές εξοικονόμησης και τα μέτρα θα έχουν καθοριστεί εξ ολοκλήρου έως τον Φεβρουάριο του 2013. Τα σχέδια δημοσιονομικής εξυγίανσης για το 2014-2015 θα καθοριστούν πλήρως στο Πρόγραμμα Σταθερότητας του 2013.
               9.   Για την αποκατάσταση της εμπιστοσύνης στον χρηματοπιστωτικό τομέα, η Πορτογαλία επιδιώκει να διατηρήσει επαρκή κεφάλαια στον τραπεζικό της τομέα και εξασφαλίζει διαδικασία συντεταγμένης απομόχλευσης. Εν προκειμένω, η Πορτογαλία εφαρμόζει τη στρατηγική για τον πορτογαλικό τραπεζικό τομέα η οποία συμφωνήθηκε με την Επιτροπή, την ΕΚΤ και το ΔΝΤ, με σκοπό τη διατήρηση της χρηματοπιστωτικής σταθερότητας. Συγκεκριμένα, η Πορτογαλία:
               
                           α)
                        
                        
                           συμβουλεύει τις τράπεζες να ενισχύσουν τα αποθέματα εξασφαλίσεών τους σε βιώσιμη βάση·
                        
                     
                           β)
                        
                        
                           διασφαλίζει ότι οι τράπεζες επιτυγχάνουν τον προγραμματικό στόχο του 10 % για τον δείκτη βασικών ιδίων κεφαλαίων κατηγορίας 1, το αργότερο έως το τέλος του 2012.
                        
                     
                           γ)
                        
                        
                           μεριμνά για ισόρροπη και συντεταγμένη απομόχλευση του τραπεζικού τομέα, που εξακολουθεί να είναι κρίσιμη για την εξάλειψη των ανισορροπιών της χρηματοδότησης σε μόνιμη βάση. Τα σχέδια χρηματοδότησης των τραπεζών στοχεύουν στη μείωση του δείκτη χορηγήσεων προς καταθέσεις σε ενδεικτική τιμή περί το 120 % το 2014 και στη μείωση της εξάρτησης από χρηματοδότηση από το Ευρωσύστημα μεσοπρόθεσμα. Αυτά τα σχέδια χρηματοδότησης επανεξετάζονται ανά τρίμηνο·
                        
                     
                           δ)
                        
                        
                           συνεχίζει αναγκαίες προσαρμογές στην κρατική CGD·
                        
                     
                           ε)
                        
                        
                           βελτιώνει τη διαδικασία ανάκτησης των περιουσιακών στοιχείων που μεταβιβάστηκαν από την BPN στους τρεις κρατικούς φορείς ειδικού σκοπού, αναθέτοντας τη διαχείριση των περιουσιακών στοιχείων σε εξωτερικό επαγγελματικό φορέα, με εντολή τη σταδιακή ανάκτηση των εν λόγω περιουσιακών στοιχείων. Η πορτογαλική κυβέρνηση επιλέγει τον διαχειριστή των πιστώσεων μέσω ανταγωνιστικής διαδικασίας υποβολής προσφορών και παρέχει επαρκή κίνητρα ώστε να μεγιστοποιήσει τις ανακτήσεις και να ελαχιστοποιήσει το λειτουργικό κόστος της εντολής. Η πορτογαλική κυβέρνηση εξασφαλίζει την έγκαιρη διάθεση των θυγατρικών και των περιουσιακών στοιχείων στους άλλους δύο κρατικούς φορείς ειδικού σκοπού·
                        
                     
                           στ)
                        
                        
                           βάσει των προκαταρκτικών προτάσεων που υποβλήθηκαν για την ενθάρρυνση της εξεύρεσης εναλλακτικών δυνατοτήτων χρηματοδότησης επιχειρήσεων, επεξεργάζεται και αξιολογεί τις προτεινόμενες επιλογές για την ιεράρχηση προτεραιοτήτων. Η πορτογαλική κυβέρνηση αξιολογεί την αποτελεσματικότητα συμβατών με το δίκαιο της Ένωσης προγραμμάτων ασφάλισης εξαγωγικών πιστώσεων που χρηματοδοτούνται από το κράτος, ώστε να λάβουν τα αναγκαία μέτρα για την προώθηση των εξαγωγών·
                        
                     
                           ζ)
                        
                        
                           εξασφαλίζει τις ρυθμίσεις της αρχικής και περιοδικής χρηματοδότησης για το Ταμείο Εξυγίανσης σε δύο στάδια: πρώτον, με την έγκριση νομοθετικού διατάγματος για τις εισφορές των τραπεζών στο Ταμείο Εξυγίανσης έως τον Νοέμβριο του 2012 και, δεύτερον, με την έκδοση ειδοποίησης εποπτείας για συγκεκριμένες περιοδικές εισφορές των τραπεζών μετά από ένα μήνα· εκδίδει ειδοποιήσεις εποπτείας για σχέδια ανάκτησης μέχρι το τέλος Οκτωβρίου 2012· εκδίδει τον κανονισμό για τα σχέδια εξυγίανσης μέχρι το τέλος Νοεμβρίου 2012· και εγκρίνει τους κανόνες που διέπουν τη σύσταση και λειτουργία μεταβατικών τραπεζών, σύμφωνα με τους κανόνες ανταγωνισμού της Ένωσης, έως το τέλος Οκτωβρίου 2012. Δίνεται προτεραιότητα στην επισκόπηση των σχεδίων ανάκτησης και συνακόλουθης εξυγίανσης των τραπεζών που είναι σημαντικές για το σύστημα·
                        
                     
                           η)
                        
                        
                           θεσπίζει πλαίσιο προκειμένου τα χρηματοπιστωτικά ιδρύματα να προσφεύγουν σε εξωδικαστική αναδιάταξη του χρέους για τα νοικοκυριά και τις ΜΜΕ και εφαρμόζει πρόγραμμα δράσης για την ενημέρωση του κοινού σχετικά με τα μέσα αναδιάρθρωσης.
                        
                     
         
               3)
            
            
               Προστίθεται η ακόλουθη παράγραφος:
               «10.   Προκειμένου να διασφαλιστεί η ομαλή εκτέλεση των όρων του προγράμματος και να διορθωθούν οι ανισορροπίες με βιώσιμο τρόπο, η Επιτροπή παρέχει συνεχείς συμβουλές και καθοδήγηση για τις μεταρρυθμίσεις σε δημοσιονομικό επίπεδο, σε επίπεδο χρηματοπιστωτικής αγοράς και για τις διαρθρωτικές μεταρρυθμίσεις. Στο πλαίσιο της συνδρομής που θα παρασχεθεί στην Πορτογαλία, από κοινού με το ΔΝΤ και σε συνεργασία με την ΕΚΤ, η Επιτροπή εξετάζει περιοδικά την αποτελεσματικότητα και τον κοινωνικοοικονομικό αντίκτυπο των συμφωνηθέντων μέτρων και διατυπώνει συστάσεις για τις αναγκαίες διορθώσεις, με σκοπό τη στήριξη της ανάπτυξης και της δημιουργίας απασχόλησης, τη διασφάλιση της απαιτούμενης δημοσιονομικής εξυγίανσης και την ελαχιστοποίηση των επιζήμιων κοινωνικών επιπτώσεων, ιδίως στις πλέον ευάλωτες ομάδες της πορτογαλικής κοινωνίας.».
            
         Άρθρο 2
   Η παρούσα απόφαση απευθύνεται στην Πορτογαλική Δημοκρατία.
   
      Λουξεμβούργο, 9 Οκτωβρίου 2012.
      
         
            Για το Συμβούλιο
         
         
            Ο Πρόεδρος
         
         Α. Δ. ΜΑΥΡΟΓΙΑΝΝΗΣ
      
   
   
      (1)  ΕΕ L 118 της 12.5.2010, σ. 1.
   
      (2)  ΕΕ L 159 της 17.6.2011, σ. 88.
   
      (3)  ΕΕ L 255 της 30.9.2005, σ. 22.
   
      (4)  ΕΕ L 376 της 27.12.2006, σ. 36.
   
      (5)  ΕΕ L 376 της 27.12.2006, σ. 36.
   
      (6)  ΕΕ L 255 της 30.9.2005, σ. 22.
   
      (7)  ΕΕ L 48 της 23.2.2011, σ. 1.».